Nr. 17/58183/2021/

Aprob,

Lucian Nicolae BODE

Ministrul Interimar al Justiției

**REFERAT DE APROBARE**

a proiectului de Ordin al ministrului justiției pentru modificarea Regulamentului privind recunoaşterea calificării profesionale de consilier juridic a cetăţenilor statelor membre ale Uniunii Europene sau aparţinând Spaţiului Economic European, în vederea admiterii şi practicării acesteia în România, aprobat prin  Ordinul ministrului justiţiei nr. 1813/2008

Stimate Domnule Ministru,

Comisia Europeană a transmis României scrisoarea de punere în întârziere – încălcarea 2018/2393, care pune în discuţie deficiențele constatate în ceea ce privește funcționarea ghișeului unic (GU) din România, care a trebuit să fie instituit în conformitate cu Directiva 2006/123/CE (denumită în continuare „Directiva privind serviciile”), referindu-se la disponibilitatea online a informațiilor și a procedurilor atât în temeiul Directivei privind serviciile, cât și în temeiul Directivei 2005/36/CE (denumită în continuare „Directiva privind calificările profesionale”).

Totodată, prin raportare la documentele elaborate de Comisia Europeană, se relevă necesitatea simplificării documentației privitoare la recunoașterea calificărilor profesionale, atât în ceea ce privește tipul documentelor, cât și a formei acestora.

Din aceste motive, se impune revizuirea regulamentului sub aspectul tipului și formei documentelor care se solicită în cadrul procedurii recunoașterii, în conformitate cu prevederile Directivei 2005/36/CE, astfel cum a fost transpusă prin Legea nr. 200/2004, cu modificările și completările ulterioare, precum și prin Legea nr. 514/2003 privind organizarea şi exercitarea profesiei de consilier juridic, cu completările ulterioare.

Astfel, a fost elaborat proiectul de Ordin al ministrului justiției pentru modificarea Regulamentului privind recunoaşterea calificării profesionale de consilier juridic a cetăţenilor statelor membre ale Uniunii Europene sau aparţinând Spaţiului Economic European, în vederea admiterii şi practicării acesteia în România, aprobat prin  Ordinul ministrului justiţiei nr. 1813/2008, ale cărui soluții legislative vizează, în esență, următoarele:

* operaționalizarea procedurii de recunoaștere a calificării profesionale de consilier juridic, prin posibilitatea efectivă de îndeplinire a acesteia la distanță, prin mijloace electronice;
* reducerea cerinţelor privind documentele solicitate de autorităţi în procedura de recunoaştere a calificării profesionale, potrivit recomandărilor Comisiei Europene.

Temeiul legal al proiectului de Ordin al ministrului justiției pentru modificarea Regulamentului privind recunoaşterea calificării profesionale de consilier juridic a cetăţenilor statelor membre ale Uniunii Europene sau aparţinând Spaţiului Economic European, în vederea admiterii şi practicării acesteia în România, aprobat prin  Ordinul ministrului justiţiei nr. 1813/2008, îl reprezintă prevederile art. 13 din Hotărârea Guvernului nr. 652/2009 privind organizarea și funcționarea Ministerului Justiției, cu modificările şi completările ulterioare.